Dette kommer an på typen af din virksomhed og regnskabsklassen. For langt de fleste virksomhedstyper gælder det, at man har pligt til at udarbejde et årsregnskab, men der er undtagelser for mindre virksomheder, der beskattes efter de almindelige regler for beskatning af personer. Det er kun enkeltmandsvirksomheder, PMV-selskaber og interessentselskaber, som ikke er forpligtet til at fremlægge et årsregnskab. Og disse virksomhedstyper er kun fritaget for dette, hvis ejeren, eller ejerne i tilfældet med interessentselskaber, beskattes efter de almindelige personskatteregler.  Der er krav om udarbejdelse af formelt regnskab, hvis du driver en af de nævnte virksomhedstyper, men beskattes efter de regler, som findes i virksomhedsordningen eller kapitalafkastordningen. Alle andre selskabstyper er forpligtet til at udarbejde et årsregnskab, som følger reglerne i den regnskabsklasse, som er gældende for din virksomhedstype. Selvom din virksomhed ikke er forpligtet til at udarbejde et officielt regnskab, så anbefaler vi altid, at du gør det alligevel.